คลังแจงยกเลิกขอ5พันเฉียดล้าน
"ขอสละสิทธิ์มาตรการเยียวยา" คนดีคืนเงิน 5 พัน วันแรก 900 ราย


26 เม.ย. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กล่าวว่า ในวันที่ 25 เม.ย. 2563 เวลาประมาณ 09.00 น. เว็บไซด์ www.เราไม่ทิ้งกัน.com จะมีปุ่มเพิ่มขึ้นมาอีกหนึ่งปุ่ม คือ "ขอสละสิทธิ์มาตรการเยียวยา" ซึ่งจะเป็นแถบสีชมพู เพื่อให้ผู้ที่ลงทะเบียนทบทวนสิทธิ์ที่ผ่านมา ได้มีโอกาสขอสละสิทธิ์จากมาตรการเยียวยาดังกล่าว ล่าสุดมีผู้ขอสละสิทธิ์แล้ว 900 ราย และคาดว่าจะเพิ่มขึ้นมากต่อเนื่อ
ทั้งนี้ พบว่าที่ผ่านมามีผู้ที่ได้เงินเยียวยา และเกิดเสียชีวิต และทายาทมีการติดต่อเข้ามาเพื่อขอคืนเงินดังกล่าว ก็สามารถมาใช้ปุ่มขอสละสิทธิ์มาตรการเยียวยาได้ โดยเข้าไปกรอกรายละเอียด ซึ่งจะมีขั้นตอนการคืนเงินที่ได้รับไปแล้วด้วย ซึ่งถือเป็นเรื่องที่น่าชื่นชมอย่างมาก
นอกจากนี้ ยังมีกลุ่มพนักงานรัฐวิสาหกิจอีกจำนวนหนึ่ง ที่มาลงทะเบียนและได้รับเงิน 5 พันบาทไปแล้ว ซึ่งภายหลังการตรวจสอบพบว่าขาดคุณสมบัติที่จะได้รับเงินเยียวยาดังกล่าว จึงต้องคืนเงินผ่านปุ่มขอสละสิทธิ์มาตรการเยียวยาเช่นเดียวกัน โดยเดิมกลุ่มดังกล่าวเป็นกลุ่มที่กระทรวงการคลังจะต้องทำการตรวจสอบอยู่แล้ว ซึ่งขณะนี้ได้ทำการชี้แจงรายละเอียดกับรัฐวิสาหกิจทุกแห่งแล้วว่าหากใครได้รับสิทธิ์ตามมาตรการให้มาทำการสละสิทธิ์
นายลวรณ กล่าวว่า ขณะนี้ มีผู้ขอยกเลิกการลงทะเบียน 9.1 แสนคน ขอข้อมูลเพิ่มเติมมีผู้มาให้ข้อมูลแล้ว 5 ล้านคน ยังขาดอีก 1.3 ล้านคน อยากให้ช่วยสื่อสารขอให้มาให้ข้อมูลโดยเร็วเพื่อประโยชน์ของผู้ลงทะเบียนเอง และมีผู้ขอทบทวนสิทธิ์ 3.1 ล้านคน จากทั้งหมด 10.6 ล้านคน
ทั้งนี้ คลังได้ส่งทีมผู้พิทักษ์สิทธิ์หลายจังหวัดลงพื้นที่ทุกวันไม่เว้นวันหยุดเสาร์อาทิตย์ และสัปดาห์หน้าวันจันทร์อังคารจะมีผู้ผ่านเกณฑ์ได้รับเงินเยียวยาเพิ่มอีก 1.5 ล้านคน